روبير رولو (1869) Rolo الابن الكبير لجياكومو(يعقوب) رولو, كان له مكانه مهمه فى الحياه الاقتصاديه والاجتماعيه فى مصر، اتولى رياسة مجالس إدارت الشركات التي ساعد ابوه فى تأسيسها. وكان مستشار قانونى للملك فؤاد الاول ومقرب له وقام بدور الوساطه بين القصر ودار المندوب السامى البريطانى.انتخبوه رئيس للطايفه اليهوديه فى اسكندرية فى سنه 1934 بريطانيا ادتله لقب "سير" سنه 1938 عيله رولو، عيله يهوديه سفارديه جت مصر فى النص الاول من القرن التسعتاشر واحتفظت بالجنسيه البريطانيه. امتلك روبين رولو مؤسسه تجاريه اتخصصت فى استيراد النيله (صبغه). فى سنة 1870 اسس ابوه جياكومو (يعقوب) (1847 ـ 1917) وامه سيمون ، مع كام شريك ، مؤسسه ماليه وتجاريه باسم "روبين رولو وأولاده وشركاهم".بعد وفاته، ساب جياكومو رولو ثروه من العقارات بحوالى 70 الف جنيه. واتعاونت عيلة رولو من خلال المؤسسه دى مع عائلات قطاوى وسوارس فى كذا مشروع من المشروعات التي عملوها بالتعاون مع المالى البريطانى سير ارنست كاسل ـ خصوصا مشروعات الدايره السنيه وانشاء سكك حديد حلوان وتاسيس البنك العقارى المصرى والبنك الأهلى المصرى ولما حصلت الازمه الاقتصاديه سنه 1907 ، صفى جياكومو المؤسسه و كون مع اولاده التلاته مؤسسه رولو وشركاه واللى جمعت بين الأنشطه المصرفيه والماليه وتجارة الجمله فى القطن والسكر والرز والفحم والبن ، كمان امتلكت حصص كبيره فى كذا شركه عقاريه كبيره (زى: شركة وادى كوم أمبو وشركه أراضى الشيخ فضل) وشركة مصانع السكر.